Cobain se trui laat spat rekord by veilingKurt Cobain (Foto: Facebook) ’n Ongewaste trui van Kurt Cobain, die ontslape voorsanger van die legendariese rockgroep Nirvana, is die naweek vir ’n yslike bedrag van $334 000 (sowat R4 886 420) in New York opgeveil. CNN berig Cobain het dié olyfkleurige trui by Nirvana se beroemde MTV Unplugged-vertoning in New York in 1993 gedra. Cobain is die jaar daarna oorlede en die trui is sedertdien nooit gewas nie. Die verslete toeknooptrui pryk dus met verskeie vlekke en ’n gat wat vermoedelik destyds met ’n sigaretstompie in die trui gebrand is. Volgens Julien’s Auctions wat die veiling aangebied het, is dit die duurste trui wat nog ooit by ’n veiling verkoop is. The Guardian berig die trui is gedurende ’n tweedagveiling by die Hard Rock Café in New York opgeveil. Die trui is gedurende die veiling as “een van die bekendste truie in die musiekgeskiedenis” beskryf. Cobain se linkshandige Fender Mustang-kitaar is ook by die veiling opgeveil vir $340 000 (sowat R4 974 200). Cobain het dié kitaar gedurende die groep se In Utero-toer in 1993 gebruik. Meer as 700 items wat vantevore deur legendes besit en gebruik is, onder wie Elvis Presley, die Beatles, Michael Jackson, Madonna, Queen, Bob Dylan en Jimi Hendrix, was Vrydag en Saterdag by die veiling te sien, berig The Guardian.